OʻZBEKISTON AVTOMOBIL TRANSPORTI (“OʻZAVTOTRANS”) DAVLAT AKSIONERLIK KORPORATSIYASI TAShKIL ETISh TOʻGʻRISIDA
(decree, 2001-06-04)

Bozor munosabatlariga oʻtish sharoitida respublika avtomobil transporti boshqaruvi tizimini takomillashtirish, mustaqilligini kengaytirish va avtotransport korxonalari faoliyati samaradorligini oshirish maqsadida: 1. Oʻzbekiston Respublikasi Avtomobil transporti vazirligi tugatilsin. Respublikaning umumiy foydalinishdagi avtomobil transporti tizimi birlashmalari, korxonalari va tashkilotlari mehnat jamoalarining ixtiyoriy asosda Oʻzbekiston avtomobil transporti (“Oʻzavtotrans”) davlat aksionerlik korporatsiyasini tashkil etish toʻgʻrisidagi taklifi qabul qilinsin. 2. Belgilab qoʻyilsinki, “Oʻzavtotrans” korporatsiyasi: yuklar va yoʻlovchilarni avtomobillarda tashishni taʼminlovchi davlat, aksionerlik, jamoa, ijara hamda boshqa korxonalar va tashkilotlarni aksionerlik prinsiplari asosida birlashtiruvchi yuridik shaxs huquqlariga ega boʻlgan mustaqil xoʻjalik yurituvchi subyektdir; oʻz faoliyatini Oʻzbekiston Respublikasining amaldagi qonunlari, korporatsiyalari Oʻzbekiston Respublikasining Vazirlar Mahkamasining roziligi bilan taʼsischilar yigʻilishi tasdiqlangan Nizomi asosida amalga oshiradi; boshqaruv, ishlab chiqarish —xoʻjalik, moliyaviy va ijtimoiy faoliyat masalalarini vakil qilingan taʼsischilarining huquqlarini hisobga olib oʻz-oʻzini boshqaruv va toʻla xoʻjalik hisobi prinsiplari asosida mustaqil hal etadi; korporatsiya tarkibiga kiruvchi davlat korxonalari va tashkilotlarini boshqaradi, ularni davlat tasarrufidan chiqarish va xususiylashtirishda iqtisodiy maqsadga muvofiqlikni va mehnat jamoalarining manfaatlarini hisobga olib belgilangan tartibda ishtirok etadi. 3. Quyidagilar Oʻzbekiston avtomobil transporti davlat aksionerlik korporatsiyasi faoliyatining asosiy vazifalari etib belgilansin: respublika xalq xoʻjaligining va aholisining yuk hamda yoʻlovchilar tashishga boʻlgan ehtiyojini yanada toʻlaroq taʼminlash uchun umumiy foydalanishdagi avtomobil transportini butun choralar bilan rivojlantirish; barcha mulkchilik shaklidagi umumiy foydalanishda boʻlgan avtomobil transporti birlashmalari, korxonalari va tashkilotlarining shaharlarda, shaharlararo va xalqaro yuk hamda yoʻlovchilar tashishni amalga oshirishda, respublika aholisiga, korxonalari va tashkilotlariga transport-ekspeditsiya xizmati koʻrsatishda ularning faoliyatini muvofiqlashtirish; umumiy foydalanishdagi avtomobil transporti tizimida zamonaviy avtotransport texnikasini va yuk tashish texnalogiyasini joriy etishni, avtomobillar va korxonalardan samarali foydalanishni, aholiga transport xizmati koʻrsatish darajasini oshirishni taʼminlaydigan yagona ilmiy-texnikaviy va investitsiya siyosatini oʻtkazish; korporatsiyaga kiruvchi korxonalar va tashkilotlarga bozor munosabatlariga oʻtishda, ularni aksionerlik, jamoa, ijara va boshqa tashkiliy-huquqiy shakllarga oʻtkazishda koʻmaklashish, ularga axborot va maslahat xizmatlari koʻrsatish, malakali kadrlar tayyorlashda yordam berish; tashqi iqtisodiy munosabatlarning yangi ilgʻor shakllarini rivojlantirish, korporatsiya korxonalari va tashkilotlari bilan boshqa mamlakatlardagi sheriklar oʻrtasida bevosita ishlab chiqarish hamda ilmiy-texnikaviy aloqalar oʻrnatishga faol koʻmaklashish, ular bilan birga qoʻshma korxonalar va xalqaro birlashmalar tashkil etish. 4. Oʻzbekiston Respublikasining Vazirlar Mahkamasi bir hafta muddat ichida Oʻzbekiston avtomobil transporti (“Oʻzavtotrans”) davlat aksionerlik korporatsiyasini tashkil etish masalalari va uning faoliyatiga doir qaror qabul qilsin.